Bartual acusa a Adif de menysprear els interessos de Xirivella
01 de octubre de 2024

Paqui Bartual, alcaldessa de Xirivella lamenta el “menyspreu als interessos generals de Xirivella” per part d'Adif i recorda que ha insistit personalment a la direcció de l'entitat, mitjançant registres d'entrada, correus electrònics i telefonades, per a acabar de formalitzar el conveni acordat entre totes dos parts i que estava pendent de l'última signatura a càrrec de l'entitat pública adscrita al Ministeri de Transports i Mobilitat.

“Adif, entitat propietària de la infraestructura, ens ha ignorat i està retardant el tràmit final del conveni” assegura Bartual, qui també veu una previsible falta de voluntat per part de la direcció de l'entitat ferroviària.

El projecte es va iniciar la seua tramitació l'any 2022. I l'última actualització del conveni va ser impulsada per l'actual govern municipal amb la seua aprovació en la sessió plenària de gener. Esta contemplava la primera de les anualitats per a este any 2024, però sense la signatura definitiva per part de l'entitat pública no es pot posar en marxa la primera fase. “Hem arribat a esta situació, malgrat els nombrosos advertiments que hem fet a Adif per a desbloquejar l'assumpte i portar-lo a bon port”, lamenta l'edil.

L'objecte  del conveni inclou la creació d'un pas subterrani que connectarà l'avinguda Verge dels Desemparats amb el poliesportiu municipal. El túnel servirà per al pas de vianants i de vehicles. A més s'instal·larà un doble barrat de la via de tren C3 al seu pas per Xirivella. “El nou accés i el tancament reforçarien la seguretat de la via i evitarà situacions perilloses que es donen diàriament per veïns imprudents que travessen per damunt de les vies”, afig Bartual. Les obres tenen un pressupost total de 3.0793.660 euros dels quals Adif sufragarà 2.934.198 i l'ajuntament només haurà d'assumir 139.462 euros.

D'altra banda, Adif cedirà l'antiga estació Xirivella-l’Alter i el seu aparcament contigu que juntament amb l'enderrocament del talús de la línia C4 “permetrà l'accés al parc Pablo Iglesias a cota zero i una reurbanització de la zona per a la creació d'un entorn amable i integrat”, segons l'edil. Esta infraestructura antiga “es troba en un seriós estat d'abandó que ocasiona molèsties al municipi: està abandonada i genera l'aparició de plagues i problemes d'ocupació. Ja enguany vam haver d'intervindre mitjançant una ordre d'execució subsidiària perquè Adif no s'encarregava i és a qui correspon la seua neteja i manteniment”.

Davant esta situació de paràlisi i falta de compromís per part d'Adif, l'alcaldessa sol·licitarà una reunió urgent amb els directius de l'entitat per a reprendre les negociacions. “És crucial que es reprenguen les converses per a donar continuïtat a este conveni que tant d'impacte positiu pot tindre a la nostra ciutat. Hem d'assentar-nos a la taula al més prompte possible, per a definir un pla d'acció conjunt que permeta desbloquejar esta situació”, subratlla Bartual.

La falta de compromís, malgrat els nombrosos advertiments de l'ajuntament als directius de l'entitat, per a formalitzar l'últim tràmit del conveni, ha generat un important malestar en el govern local.